b'\n_START_ARTICLE_\nBenjamin Toli\xc4\x87\n_START_PARAGRAPH_\nBenjamin Toli\xc4\x87 (Osoje (Posu\xc5\xa1je, BiH), BiH, 8. srpnja 1943.) je hrvatski novinar, filozof, diplomat, prevoditelj, publicist, esejist i pisac ogleda. Otac je Ive Marije Toli\xc4\x87, jedne od vode\xc4\x87ih svjetskih 40 biologa, djelatnice Instituta Max Planck i Instituta Ru\xc4\x91er Bo\xc5\xa1kovi\xc4\x87.\n_START_SECTION_\n\xc5\xbdivotopis\n_START_PARAGRAPH_\nRodio se je u Osoju u BiH. Mati mu je ostala udovicom u Drugom svjetskom ratu. U Donjim Andrijevcima poha\xc4\x91ao je osnovnu \xc5\xa1kolu. Ondje je upoznao svoju budu\xc4\x87u suprugu Dubravku, s kojom je poslije zajedno studirao u Zagrebu na Filozofskom fakultetu. Studirao je germanistiku i filozofiju, a Dubravka rusistiku i filozofiju.  1965. su se vjen\xc4\x8dali. Oboje su emigrirali 1967. u Be\xc4\x8d nakon Deklaracije o nazivu i polo\xc5\xbeaju hrvatskog knji\xc5\xbeevnog jezika, gdje su nastavili studirati filozofiju. Vratili su se u Hrvatsku 1970. za hrvatskog prolje\xc4\x87a.  Zaposlio se je kao profesor njema\xc4\x8dkog. Radio je po raznim \xc5\xa1kolama u Zagrebu i okolici. Ure\xc4\x91ivao je Osmojezi\xc4\x8dni rje\xc4\x8dnik za njema\xc4\x8dki jezik u LZMK._NEWLINE_Bio je u hrvatskoj diplomaciji tijekom 1990-ih. Predsjednik RH Frano Tu\xc4\x91man imenovao ga je 30. o\xc5\xbeujka 1995. za konzula, \xc5\xa1efa Konzulata Republike Hrvatske u \xc5\xa0vicarskoj konfederaciji, sa sjedi\xc5\xa1tem u Z\xc3\xbcrichu. Promaknut je 22. studenog 1995. na vi\xc5\xa1u diplomatsku funkciju, na du\xc5\xbenost generalnog konzula Republike Hrvatske u \xc5\xa0vicarskoj Konfederaciji, sa sjedi\xc5\xa1tem u Z\xc3\xbcrichu, s konzularnim podru\xc4\x8djem koje obuhva\xc4\x87a kantone: Z\xc3\xbcrich, Schaffhausen, Thurgau, St. Gallen, Appenzell, Zug, Schwyz, Glarus, Luzern, Nidwalden, Uri, Obwalden i Graub\xc3\xbcnden. Predsjednik Tu\xc4\x91man razrije\xc5\xa1io ga je te du\xc5\xbenosti 15. svibnja 1998. radi odlaska na novu du\xc5\xbenost, a odluka je stupila na snagu 1. srpnja 1998. godine._NEWLINE_Odlukom predsjednika RH Franje Tu\xc4\x91mana, postavljen je 29. srpnja 1998. za veleposlanika u Ministarstvu vanjskih poslova Republike Hrvatske, s time da je odluka stupa snagu 15. rujna 1998. _NEWLINE_Obna\xc5\xa1ao je du\xc5\xbenost glavnog i odgovornog urednika hrvatske novinske agencije HINA-e. Na du\xc5\xbenost je postavlje za HDZ-ove vlade Zlatka Mate\xc5\xa1e 22. listopada 1998.  S du\xc5\xbenosti je razrije\xc5\xa1en nakon \xc5\xa1to je HDZ nakon deset godina oti\xc5\xa1ao s vlasti, za koalicijske vlade (SDP, HSLS, HNS i dr.) Ivice Ra\xc4\x8dana 13. srp\xc2\xadnja 2000. godine._NEWLINE_Poslije se aktivirao u politici. 2003. kandidirao se na parlamentarnim izborima na zajedni\xc4\x8dkoj listi HIP-a i Hrvatskog bloka - pokreta za modernu Hrvatsku. Bio je 4. na kandidacijskoj listi za 7. izbornu jedinicu.  Nisu pre\xc5\xa1li izborni prag._NEWLINE_2007. kandidirao se na parlamentarnim izborima na listi Jedino Hrvatska - Pokreta za Hrvatsku. Bio je nositelj kandidacijske liste, odnosno 1. na kandidacijskoj listi u 5. izbornoj jedinici. Nisu pre\xc5\xa1li izborni prag._NEWLINE_2011. kandidirao se na parlamentarnim izborima na zajedni\xc4\x8dkoj listi Akcije za bolju Hrvatsku, Hrvatske demokr\xc5\xa1\xc4\x87anske stranke i Jedino Hrvatska - Pokreta za Hrvatsku. Bio je 2. na kandidacijskoj listi za 1. izbornu jedinicu.  Nisu pre\xc5\xa1li izborni prag._NEWLINE__NEWLINE_Danas pi\xc5\xa1e kolumne za Hrvatsko slovo, hrsvijet.net, portal Hrvatskog kulturnog vije\xc4\x87a, javno.hr (sada dalje.com) i druge hrv. portale. Objavio je \xc5\xa1est knjiga, od \xc4\x8dega knjige Tko smo mi?, Sanaderova dionica i Kraj neovisnosti prema Damiru Pe\xc5\xa1ordi predstavljaju "nenamjernu trilogiju"._NEWLINE_Bio je politi\xc4\x8dki tajnik stranke Hrvatski blok. Danas je \xc4\x8dlan stranke Jedino Hrvatska - Pokret za Hrvatsku, za \xc4\x8diji portal pi\xc5\xa1e kolumne. Prema svojim politi\xc4\x8dkim stajali\xc5\xa1tima, dr\xc5\xbei se izvrnog prava\xc5\xa1tva Ante Star\xc4\x8devi\xc4\x87a i sukladno s time poziva na Savez za Hrvatsku nasuprot Savezu za Europu.'